Malta qiegħda fost tal-aħħar fl-Ewropa f’kejl importanti dwar l-edukazzjoni: kemm iż-żgħażagħ fl-aħħar tal-edukazzjoni obbligatorja jkunu mgħallmin sewwa l-ħiliet kruċjali tal-qari u tal-matematika. Dan joħroġ minn rapport tal-Bank Dinji li ġie ppubblikat dan l-aħħar. Dan il-post lura ħafna fl-Ewropa jkompli juri li f’Malta neħtieġu mod ġdid fl-edukazzjoni. Ir-rapport tal-Bank Dinji – Growing United: Upgrading Europe’s Convergence Machine – ikompli jikkonferma li, miż-żgħażagħ ta’ 15-il sena f’Malta, 36% jinsabu f’livell anqas mill-bażiku mistenni fil-ħiliet importanti tal-qari u tas-somom. Dan ipoġġina t-tielet mill-aħħar fl-Ewropa; ir-Rumanija u l-Bulgarija biss qegħdin agħar minna. Fi stqarrija l-Kelliem tal-Oppożizzjoni dwar l-Edukazzjoni, l-Iżvilupp Uman u l-Ħiliet għas-Seklu 21 qal li ż-żgħażagħ tagħna jixirqilhom edukazzjoni aħjar li tagħtihom il-ħiliet li għandhom bżonn biex jirnexxu fis-seklu 21. Il-Bank Dinji fir-rapport tiegħu jikkummenta dwar il-fatt li dan il-livell baxx ta’ edukazzjoni, wara għaxar snin ta’ skola obbligatorja, iġib diżugwaljanza u faqar akbar; id-dinja l-ġdida tat-teknoloġija qed tfisser li, biex idaħħlu pagi diċenti, il-ħaddiema tal-futur irid ikollhom ħiliet dejjem aqwa. Clyde Puli qal li b’livelli baxxi ta’ ħiliet fil-matematika u fil-qari, iż-żgħażagħ huma kkundannati għal ghomorhom f’pagi baxxi. Dan aktar u aktar meta l-Gvern qed iġib 17,000 immigrant fis-sena – ħaġa li tkompli tagħmel pressjoni ‘l isfel fuq il-pagi. Dan filwaqt ukoll li l-Gvern ma ġab ebda industrija ġdida li kapaċi tħallas pagi tajbin lill-ħaddiema Maltin. Il-Gvern ħoloq ukoll mentalità ta’ klijenteliżmu: l-idea li, biex tirnexxi f’Malta, trid tkun taf lill-Prim Ministru jew lin-nies qrib tiegħu li jagħtuk xi kuntratt jew xi pożizzjoni ta’ fiduċja mal-Gvern biex toqgħod tikolhielu. Il-Bank Dinji fir-rapport tiegħu jidentifika bħala problema fundamentali r-rata għolja ta’ studenti Maltin li jitilqu kmieni mill-iskola. Apparti dan ir-rapport tal-Bank Dinji, fil-qasam tal-edukazzjoni diġà ħarġet riċerka li turi li turi li 18% biss tal-edukaturi Maltin jibqgħu jgħallmu jekk ikollhom opportunità ta’ karriera oħra. Iżda l-Ministru tal-Edukazzjoni mhux qed jinvesti mqar fil-programm tal-Gvern Nazzjonalista’ ta’ skola ġdida kull sena. Tista’ tniżżel ir-rapport tal-Bank Dinji minn din il-link: http://pubdocs.worldbank.org/ en/244481520499464074/Growing- United-v03-online-18-03-08.pdf